<document celex="IP-05-1217" lang="hu">
    <p align="right">
      Brüsszel, 2005. október 4.
    </p>
    <h1>
      <a name="Heading4" id="Heading4"></a><b>Honlapot indít a Bizottság az európai barangolási díjakkal kapcsolatban</b>
    </h1>
    <p>
      <b><i>Az Európai Bizottság ma elindított egy új honlapot, mely azt kívánja elősegíteni, hogy a fogyasztók előnyösebb feltételek mellett tudják mobiltelefonjukat külföldön használni. E célból a
      25 EU-tagállam szolgáltatói által a barangolásra megállapított díjszabásból tesz közzé adatokat a honlap. A honlap elindítását júliusban jelezték, amikor Viviane Reding biztosasszony
      rávilágított a mobiltelefon külföldön történő használatának magas költségeire, valamint a díjak nagyobb átláthatóságának szükségességére. A honlap díjszabásokból vett adatokat tartalmazó
      táblázatok és az EU mobilszolgáltatóira mutató közvetlen linkek segítségével szeretné elérni, hogy a fogyasztók konkrét elképzelésekkel rendelkezzenek a külföldre utazáskor tapasztalható
      díjszabás mértékéről, valamint iránymutatással és ötletekkel szolgál, hogyan is csökkentsük nemzetközi barangolási számláinkat. A honlap elindításának nyár előtti bejelentése óta jelek
      mutatkoznak arra, hogy különösen a kedvezményes vakációs és egyéb díjcsomagokat nyújtó szolgáltatók között verseny bontakozik ki.</i></b>
    </p>
    <p>
      „Csak a jól tájékoztatott fogyasztó a jól felkészült fogyasztó”, mondta Viviane Reding, az információs társadalomért és médiáért felelős biztos. „Miközben Európában igen nagy fejlődés
      mutatkozott egyéb távközlési szolgáltatások terén, nehéz elhinni, hogy a külföldi mobiltelefon-használat költségei ilyen magasak. Ez az oka annak, hogy a Bizottság a ma bemutatott új honlap
      segítségével megalapozott döntéshozatalra kívánja felkészíteni a fogyasztókat, továbbá ezúton is szorgalmazza a verseny fokozódását az ágazatban, és egy tisztességesebb, világosabb díjszabás
      kialakulását.
    </p>
    <p>
      A Bizottság ma elindított honlapja a 25 EU-tagállam valamennyi mobilhálózat-üzemeltetőjének számos hívásdíjából tesz közzé adatokat. Célja továbbá, hogy megkönnyítse a fogyasztók pontos
      adatokhoz való hozzáférését azáltal, hogy közvetlen linkkel utal valamennyi uniós szolgáltató barangolási tarifatáblázatot tartalmazó honlapjára, valamint megadja azok elérhetőségeit. Tanácsot
      ad, hogyan találjuk meg a legjobb ajánlatot, és kihez forduljunk nehézségek vagy panaszok esetén.
    </p>
    <p>
      Az Bizottság új honlapja nem az EU-ban érvényes sokezer díjszabás felsorolását kísérli meg, hanem a könnyű kezelhetőség érdekében díjszabásokból vett példákat közöl, amelyek segítségével a
      fogyasztó világosan látja, hogy külföldi utazás esetén mire számíthat. Jelenleg a honlap, melyet hathónaponként frissítenek, a 2005. szeptemberi díjszabást mutatja.
    </p>
    <p>
      A Bizottság kezdeményezését a 25 nemzeti távközlési szabályozó hatóság közreműködése egészítette ki. A barangolási díjak tekintetében a nemzeti távközlési szabályozó hatóságok szorosan
      együttműködnek a Bizottság szolgálataival, és a közelmúltban az európai szabályozás egységességéért felelős európai szabályozók csoportja (ERG) keretei között a nemzetközi barangolási díjak
      átláthatóságát növelő további intézkedést jelentettek be. Ezért Reding biztos Jørgen Abild Andersen, a dán távközlési szabályozó hatóság igazgatója és az ERG jelenlegi elnöke társaságában
      mutatta be ma az új bizottsági honlapot.
    </p>
    <p>
      A Bizottság ezektől az európai és nemzeti intézkedésektől azt az összetett hatást várja, hogy azok jobb és tisztességesebb árajánlatok adására ösztönzik a szolgáltatókat.
    </p>
    <p>
      <b>Háttér</b>
    </p>
    <p>
      A „nemzetközi barangolás” arra szolgál, hogy a mobiltelefon-előfizetők külföldi utazásaik során is használhassák mobiltelefonjukat. A telefonálók az otthoni számuk használatával
      kezdeményezhetnek és fogadhatnak hívásokat. Ennek érdekében a mobilhálózat üzemeltetőjének nemzetközi barangolási megállapodásokat kell kötnie más országok szolgáltatóival.<br />
      Bizottság az európai kis- és nagykereskedelmi barangolási díjakról az azok túlzó mértékével kapcsolatos aggályok miatt 2000-ben széleskörű trösztellenes piackutatást szervezett. A piackutatás
      következtében Németországban és az Egyesült Királyságban a nemzetközi barangolás túlzott nagykereskedelmi ára miatt számos mobilszolgáltató ellen indítottak trösztellenes eljárást az
      EK-Szerződésben meghatározott, a monopolhelyzettel való visszaélésről szóló szabályozás (82.cikk) alapján. Mindeddig számos kifogási nyilatkozatot nyújtottak be (lásd: <a href=
      "http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> és <a href=
      "http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>) az eljárások során, amelyek még folyamatban
      vannak. Ráadásul 2004 óta a Bizottság figyelemmel kísérte a nemzetközi barangolási szolgáltatások javítását célzó két stratégiai partnerkapcsolatot (“Starmap” és “Freemove”), hogy azok
      megfeleljenek az EK-Szerződés versenykorlátozó megállapodásaira (81.cikk) vonatkozó szabályozásnak.
    </p>
    <p>
      Az említett eljárásokkal egyidőben a Bizottság 2004 decembere óta foglalkozott a kiskereskedelmi barangolási díjak témájával, amikor az ERG – a nemzeti távközlési szabályozók Bizottság által
      létrehozott csoportja, amely az EU-n belüli elektronikus hírközlési szabályozás összehangolását segíti – összehangolt vizsgálatot indított a mobilszolgáltatók által a nemzetközi barangolás
      vonatkozásában egymásnak felszámolt nagykereskedelmi árakra vonatkozóan (lásd <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Ezek a vizsgálatok folyamatban vannak, és május óta új szakaszba értek, mivel a nemzeti szabályozók az ERG egyik ülésén elfogadott közös álláspontja alapján most a saját nemzeti piacaikon
      folytatják a vizsgálódást. Tervezett döntéseikről kellő időben értesítik a Bizottságot. „A kiskereskedelmi árak jelenleg nagyon magasak, egyértelmű indok nélkül” - ez az ERG egyik
      következtetése, lásd <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      2005 júliusában Reding biztos bejelentette, hogy honlapot kíván elindítani, amely a nemzetközi barangolási díjszabásokat átláthatóbbá tenné (lásd: <a href=
      "http://europa.eu.int/rapid/pressReleasesAction.do?reference=IP/05/901&amp;format=HTML&amp;aged=0&amp;language=EN&amp;guiLanguage=en">IP/05/901</a>). A honlap konkrét európai válasz a
      nemzetközi barangolási díjszabások tisztességtelenül magas mértékével kapcsolatos aktuális aggályokra.
    </p>
    <p>
      A Bizottság új, a barangolási díjszabásokkal kapcsolatos honlapja az alábbi internetcímen található meg:
    </p>
    <p>
      <a href="http://europa.eu.int/information_society/roaming">http://europa.eu.int/information_society/roaming</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Lásd még: <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>